recursal/SuperWikiNEXT-32B huggingface dataset:
**טרוטת האגמים** (שם מדעי: ***Salvelinus namaycush***) הוא מין של דג גרם ממשפחת הסלמוניים החי באמריקה הצפונית.

זהו מין של דג באורך של עד 130 סנטימטרים ומשקל מרבי של 43.5 קילוגרם. הוא הגדול בבני מיני הטרוטה. הוא גם הגדול שבסוג *Salvelinus*.

דג מאכל זה חי בטבע בנהרות ובאגמים של צפון אמריקה הצפונית מהחלק הצפוני של ארצות הברית, וברחבי אלסקה וקנדה. ואולם האדם הפיץ אותם ממולדתם גם לאירופה ולאמריקה הדרומית לדיג וספורט והופצו גם בארצות הברית לחלקים לא טבעיים שלהם, בעיקר סביב פארק ילוסטון, שם הם הובאו באופן חוקי, אך הופצו בהמשך בצורה שמזיקה לדגים האחרים, וכיום דרך כזו אסורה בחוק.

דגי הטרוטה ניזונים מבשר של כל יצור קטן מהם ויכולים לחסל את כל הפאונה הטבעית באגמים והנהרות אליהם חדרו, בעיקר הדגה הטבעית. הם גם גורמים להכלאה עם טרוטת ברוק (Salvelinus fontinalis) וזני הכלאיים נפגעים בהתרבותם.

קישורים חיצוניים
----------------

ויקישיתוף מדיה וקבצים בנושא **טרוטת האגמים** בוויקישיתוף
* טרוטת האגמים, באתר ITIS (באנגלית)
* טרוטת האגמים, באתר NCBI (באנגלית)
* טרוטת האגמים, באתר האנציקלופדיה של החיים (באנגלית)
* טרוטת האגמים, באתר FishBase (באנגלית)
* טרוטת האגמים, באתר GBIF (באנגלית)
* טרוטת האגמים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550878305171

 |
**פליקס השלישי** (בלטינית: **Felix III**; מת ב-1 במרץ 492), ירש את סימפליקיוס על כס האפיפיור ב-13 במרץ 483 וכיהן במשרה עד מותו.

חייו
----

פליקס נולד למשפחה סנאטורית-רומאית, וכנראה היה בנו של כומר. הוא התחתן והתאלמן לפני מינויו לאפיפיור. נולדו לו שני בנים, ודרך בנו גורדיאנוס הוא נחשב סבא רבא-רבא של האפיפיור גרגוריוס הראשון, וכנראה בעל קשר משפחתי לאפיפיור אגאפטוס הראשון. 

פעולתו המרכזית הייתה נידויו ב-484 של אקאקיוס, פטריארך קונסטנטינופול, אחרי שזה פרסם עם הקיסר זנון את ה"הנוטיקון", ממנו השתמעה הדוקטרינה המונופיזיטית, לפיה לאל טבע אחד (ולא טבע כפול, דיופיזיטי). התפישה המונופיזיטית נדחתה על ידי ועידת כלקדון, ותמיכתו של זנון בפטריארך קונסטנטינופול חיזקה את תביעתו (ותביעת פטריארכי אנטיוכיה ואלכסנדריה) למעמד שווה לזה של האפיפיור. נידויו של פטריארך קונסטנטינופול חולל את הקרע האקאקי שנמשך 35 שנים. 

הוועידה הלטרנית בראשות פליקס, במרץ 487, קבעה את התנאים לקבלתם מחדש אל שורות הכנסייה של אנשי הכנסייה באפריקה, שהוטבלו מחדש לנצרות אריאנית בלחץ הוונדלים, וביקשו לחזור אל הקתוליות.

קישורים חיצוניים
----------------

ויקישיתוף מדיה וקבצים בנושא **פליקס השלישי** בוויקישיתוף
* פליקס השלישי, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**סימפליכיוס** | **אפיפיור(רשימת האפיפיורים)** | **הבא**:**גלסיוס הראשון** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007292075805171
* BNE: XX1613784
* CiNii: DA04333173
* GND: 119221837
* ISNI: 0000 0001 0802 5913
* LCCN: nr98032168
* NKC: skuk0002415
* NLP: A2819990X
* ULAN: 500355693
* VIAF: 85163539
* WorldCat: lccn-nr98032168

 |
**תן לבן-פס** (שם מדעי: ***Lupulella adusta***) הוא מין של תן החי באפריקה שמדרום לסהרה והוא קרוב לתן שחור-הגב החי כמותו באותם אזורים. הוא חי בעיקר בערבות מיוערות ואזורי שיחים.

תיאור
-----

תן זה גדול בממוצע מהתן שחור-הגב ואורכו 69–81 ס"מ כשמשקלו מגיע ל-6–14 ק"ג. הגובה יכול להגיע ל-35–50 ס"מ. הוא בעל גב וצידי גוף בהירים. שאר הגוף כולל הרגליים צהבהבים-אפורים עם פס בהיר מאזור הירכיים עד לקצה הנמוך של הכתפיים. הזנב שחור וגדול וקצהו לבן. הראש גדול אך האוזניים קטנות, הלסת עגולה מעט והאף והפה שחורים. לנקבות יש ארבע פטמות.

התנים הללו נוטים להיות פחות טורפים משאר הכלבים וניזונים בעיקר מחיות מתות בעיקר וגם מפירות שיכולים להוות 30% מתזונתם. הם מסתובבים בלהקות של עד 12 פרטים בחיפוש אחרי מזון ובעונה היבשה, בה הם נוטים לצוד יותר מברטובה, יאכלו יצורים קטנים כמו חרקים וחסרי חוליות אחרים, זוחלים קטנים ויונקים עד לגודל של פדט ויצודו טרף עד גודל אנטילופה צעירה כמו דלגן. הם גם גונבים טרף מחיות אחרות כמו ברדלסים או צבועים בודדים או נבלה שהושארה בשטח. הם די שלווים בשעת אכילתם וישנו תיעוד של ברווז שהתקרב אליהם בעודם ניזונים בלי שהם נגעו בו.

הם נפוצים בטבע במרכז ודרומה של אפריקה בערבות עשב מיוערות ובשטחי שיחים, לעיתים באקלימים ממוזגים. הם נפוצים מצ'אד ומאורטניה בצפון עד לצפונה של דרום אפריקה בדרום ומערבה עד סנגל. הם אינם נפוצים במדבריות או ביערות גשם.

תנים אלה מייצרים זוגות מונוגמים לכמה שנים ומטפלים בצאצאים יחדיו, עד לגיל 11 חודשים. התנים הקטנים המבוגרים יחסית גם עוזרים לגדל את הגורים והמשפחה יכולה להכיל עד שבעה גורים יחד עם ההורים ביחד. הנקבה ממליטה שלושה עד שישה גורים בעונת הרבייה.

קישורים חיצוניים
----------------

ויקישיתוף מדיה וקבצים בנושא **תן לבן-פס** בוויקישיתוף
* תן לבן-פס, באתר ITIS (באנגלית)
* תן לבן-פס, באתר NCBI (באנגלית)
* תן לבן-פס, באתר Animal Diversity Web (באנגלית)
* תן לבן-פס, בבסיס הנתונים ARKive (באנגלית)
* תן לבן-פס, באתר האנציקלופדיה של החיים (באנגלית)
* תן לבן-פס, באתר GBIF (באנגלית)

הערות שוליים
------------

1. ↑  תן לבן-פס באתר הרשימה האדומה של IUCN

| כלביים (מתת-משפחת הכלבים) |
| --- |
| כלב | תן זהוב • תן לבן-פס • תן שחור • זאב זהוב אפריקאי • זאב חבשי • זאב אדמוני • זאב ערבות • זאב מצוי (כלב הבית) |  |
| שועל רקון | שועל רקון מצוי • שועל רקון יפני |
| זאב הרעמה (סוג ומין יחיד) | זאב הרעמה |
| זאב טלוא (סוג ומין יחיד) | זאב טלוא |
| שועל קטן-אוזן (סוג ומין יחיד) | שועל קטן-אוזן |
| זאב היער (סוג ומין יחיד) | זאב היער |
| דול מצוי (סוג ומין יחיד) | דול מצוי |
| שועלים |
| שועל | שועל אדום • פנק • שועל החולות • שועל הכף • שועל שלג • שועל צוקים • שועל בנגלי • שועל קורסאקי • שועל מקרוטיס • שועל מהיר • שועל חיוור • שועל חול טיבטי |
| שועל אפור | שועל אפור מצוי • שועל איים אפור |
| שועל דרום-אמריקני | שועל הפמפס • שועל דרווין • שועל ארגנטינאי אפור • שועל ארגנטינאי לבן • שועל ערבות פרואני • שועל קולפאו |
| שועל הסרטנים (סוג ומין יחיד) | שועל הסרטנים |
| שועל אוזנן (סוג ומין יחיד) | שועל אוזנן |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph449180

 |
**מיוזנברג** (**Muizenberg**) היא פרוור של קייפטאון. היא שוכנת בצפון-מזרח כף התקווה הטובה, בפינה הצפון-מערבית של מפרץ פולס. בשנת 2011 התגוררו בה כ-37 אלף תושבים.

היסטוריה
--------

מיוזנברג נוסדה ב-1743 כעמדה צבאית, ונקראה על שמו של וינאנד וילם מויס (Wynand Willem Muijs). ב-1795 נערך במקום אחד הקרבות המרכזיים בין הבריטים לבין ההולנדים על השליטה בדרום אפריקה - קרב מיוזנברג. שבע ספינות של הצי המלכותי הבריטי, תחת פיקודו של אדמירל משנה ג'ורג' אלפינסטון (George Elphinstone) עגנו בסמוך לסיימונס טאון, שמדרום למיוזנברג, ודרשו מההולנדים למסור לבריטניה את השליטה במושבת הכף. משסירבו ההולנדים, השתלטו על העיר כוחות נחתים וחיל רגלים, במה שהחל את הפלישה הבריטית למושבת הכף. המושבה כולה נפלה בידי הבריטים בתוך שלושה חודשים. 

ב-1899 בנה ססיל רודס, שכיהן כראש ממשלת מושבת הכף בין 1890 ל-1896, בית קיט במיוזנברג. בבית זה מת ב-1902, וכיום משמש הבית כמוזיאון להנצחתו. בתקופה זו התבססה מויזנברג כעיירת קיט לחוף הים, ודרום אפריקאים רבים, ואף אזרחים זרים, הקימו בה בתי קיט, ובהם הסופר האנגלי רודיארד קיפלינג, הסופרת הדרום אפריקאית אוליב שריינר והאדריכל הבריטי הרברט בייקר. 

בשנות ה-20 וה-30 של המאה העשרים התבססה במיוזנברג קהילה יהודית גדולה, עם הגעתם של כ-600 יהודים ממזרח אירופה. בית הכנסת הראשון הוקם ב-1924.

כיום מיוזנברג עודנה עיירת קיט שחופי הים שלה מושכים מבקרים, והיא נחשבת לאתר מועדף על חובבי גלישת גלים, אם כי גם על עמלצים לבנים הפוקדים את חופיה.

קישורים חיצוניים
----------------

ויקישיתוף מדיה וקבצים בנושא **מיוזנברג** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 144943128
* WorldCat (עם VIAF): 144943128

 |
**סוסנוביצה** (בפולנית: **Sosnowica**) הוא כפר במחוז פרצ'ב שבפרובינציית לובלין בפולין, כ-20 ק"מ דרומית מזרחית לפרצ'ב, בו התקיימה עד השואה קהילה יהודית גדולה.

יהודי סוסנוביצה
---------------

סוסנוביצה החל ככפר נופש קטן בלב יערות, ובשנת 1822 נמנו בו 24 בתים בלבד. בשנת 1897 נמנו ביישוב 514 יהודים, רוב תושביו, ובשנת 1918 נפתחה במקום ספריה יהודית. בין מלחמות העולם נמנו ביישוב כ-300 יהודים, והתקיימה בו פעילות של אגודת ישראל ושל המפלגות הציוניות. בשנת 1937 נערכו ביישוב מהומות אנטישמיות.

ביום הראשון לכיבוש היישוב בידי הגרמנים במלחמת העולם השנייה, באוקטובר 1939, רצחו בו אלו כ-30 יהודים. בהמשך, נלקחו יהודי היישוב לעבודות כפייה משפילות, ומעת לעת ביצעו החיילים הגרמנים מעשי רצח אקראיים בקרב יהודי הכפר. במקרה אחד רצחו הגרמנים 6 בני משפחה אחת.

מסוף נובמבר 1939 הוטלו על יהודי היישוב גזירות שונות, ובהן איסור הליכה על מדרכות, איסור על קשר עם לא יהודים, החרמת רכוש, חובת ענידת טלאי צהוב וחובת תשלום סכומי כופר, שבמסגרתם נאסר כבן ערובה והועלם רב הקהילה, פנחס הרבסט.

בינואר 1941 הובאו ליישוב כמה עשרות יהודים שגורשו ממלאווה, ובמרץ 1941 הגיעו ליישוב מספר פליטים יהודים חסרי כל מלובלין. בקיץ 1941 הוציאו הגרמנים להורג שבעה יהודים מהיישוב לאחר שהקהילה המקומית הואשמה בסיוע לשבויי מלחמה סובייטים שנמלטו ממחנה מעצר סמוך. באפריל 1942 פשטו על בתי היהודים ביישוב אנשי גסטאפו וס"ס, לקחו את כל הילדים היהודים מבתי הוריהם, ריכזו אותם בכיכר היישוב, והעלימו אותם.

בנובמבר 1942 גירשו שוטרים גרמנים ואוקראינים את היהודים האחרונים שנותרו בכפר לגטו ולודבה, ומשם שולחו אלו למחנות ההשמדה טרבלינקה וסוביבור.

קישורים חיצוניים
----------------

ויקישיתוף מדיה וקבצים בנושא **סוסנוביצה** בוויקישיתוף
* סוסנוביצה באתר מרכז מורשת יהדות פולין
* "סוסנוביצה", באתר השטעטל הווירטואלי
* "סוסנוביצה", באתר JewishGen (באנגלית)
**גרבולין** (בפולנית: **Garwolin**; ביידיש: **גארוואלין**) היא עיר מחוז קטנה בפרובינציית מזוביה שבפולין, על גדות נהר וילגה, בה התקיימה עד השואה קהילה יהודית גדולה.

תולדות היישוב
-------------

גרבולין נזכרת לראשונה בשנת 1423, ובשנת 1526 הוענקו לה זכויות עיר והיתרים לקיים בה שווקים וירידים. בשל מיקומה על נהר וילגה, המתחבר לויסלה, הפכה העיר למרכז מסחרי לסביבתה.

במהלך המאות ה-17 וה-18 נפגעה העיר כתוצאה מפלישת האימפריה השוודית, וכתוצאה מדליקות, הצפות ומגיפות שפקדו אותה. בחלוקת פולין השלישית, בשנת 1795, נכללה העיר בתחום אוסטריה, ובשנת 1815 נכללה בתחום פולין הקונגרסאית.

יהודי גרבולין
-------------

בין הקברות היהודי בגרבולין
התיעוד הראשון לישיבת יהודים בעיר הוא מהמאה ה-17, ומתחילת המאה ה-18 התקיימה בעיר קהילה עצמאית. חרף הגבלות מגורים שהוטלו על יהודי העיר בין השנים 1827 ו-1862, גדלה במהלך המאה ה-19 האוכלוסייה היהודית בעיר, ובשנת 1860 נבנה בה בית כנסת מפואר. בתום מלחמת העולם הראשונה סבלו יהודי העיר מהתנכלויות אלימות מצד חיילי הצבא הכחול, ולאחר מכן מפרעות מצד הפולנים המקומיים.

בין מלחמות העולם נמנו בעיר 2,424 יהודים, כמחצית מתושביה, והתקיימה בה פעילות של המפלגות הציוניות, של הבונד ושל אגודת ישראל. בשנות השלושים של המאה ה-20 סבלו יהודי העיר מהתנכלויות אנטישמיות גוברות והולכות כלפיהם מצד שכניהם הפולנים, שלובו בידי הכומר המקומי.

### בשואה

בתחילת מלחמת העולם השנייה הופצצה העיר בידי מטוסים גרמניים, באופן שגרם להריסתה כמעט עד היסוד, תוך הרג רבים מתושביה, והימלטות היתר. עם כניסת הגרמנים לעיר ב-18 בספטמבר 1939, מצאו בה אלו רק כ-200 יהודים. על יהודים אלו הטילו הגרמנים חובת ביצוע עבודות כפייה, שהוסדרה באמצעות יודנרט. בהמשך רוכזו יהודי העיר בשטח ההרוס בה.

במאי 1940 גורשו אחרוני יהודי העיר לפריסוב, ולאחר גירוש קבוצת עובדי כפייה יהודים שעוד הושארה בעיר בנובמבר 1941, הוכרזה גרבולין כ"נקייה מיהודים".

קישורים חיצוניים
----------------

ויקישיתוף מדיה וקבצים בנושא **גרבולין** בוויקישיתוף
* 

* אתר האינטרנט הרשמי של גרבולין (בפולנית)
* ספר יזכור לקהילת גארוואלין, בספריית העיר ניו יורק
* גרבולין באתר מרכז מורשת יהדות פולין
* "גרבולין", באתר השטעטל הווירטואלי
* "גרבולין", באתר JewishGen (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557395805171
* GND: 4278549-2
* LCCN: n83149715
* MusicBrainz: 9ab1bd0a-f0f8-4696-8807-526f702f665a
* NKC: ge1176774
* VIAF: 124373804
* WorldCat: lccn-n83149715

 |
פירוש נוסף ערך זה עוסק בעיירה בפרובינציית לובלין בפולין. אם התכוונתם לעיירה באוקראינה, ראו קוסוהירקה.

**פראמפול** (בפולנית: **Frampol**; ביידיש: **פּראַמפּאָל**) היא עיירה במחוז בילגוריי שבפרובינציית לובלין בפולין, בה התקיימה עד השואה קהילה יהודית גדולה.

תולדות היישוב
-------------

לפראמפול הוענקו זכויות עיר עוד טרם שנת 1705, ובחלוקת פולין הראשונה, בשנת 1773, נכללה בתחום אוסטריה. משנת 1815 נכללה העיירה בתחום פולין הקונגרסאית.

יהודי פראמפול
-------------

בית הקברות היהודי בפראמפול.
התיעוד הראשון לקיום יישוב יהודי בעיירה הוא מתחילת המאה ה-17, אך באמצע אותה מאה נחרב היישוב במהלך פרעות ת"ח ות"ט. במהלך המאה ה-18 שוקמה הקהילה ביישוב, ובאמצע אותה מאה נבנה בה בית כנסת. מהמאה ה-19 הקימו היהודים מספר מפעלי תעשייה קטנים בעיירה.

בשנת 1921 נמנו בעיירה 1,465 יהודים, שהיוו רוב בקרב תושביה, אך בין מלחמות העולם עזבו את העיירה רבים מיהודיה. בשנים אלה התקיימה בעיירה פעילות של המפלגות הציוניות ושל אגודת ישראל. בשנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות כלפיהם מצד שכניהם הפולנים, שכללו התפרעויות אלימות, הצבת משמרות חרם בפתח חנויותיהם וחילול בית העלמין היהודי בעיירה.

### בשואה

ב-13 בספטמבר 1939 הפציצו מטוסים גרמניים את העיירה, באופן שגרם כמעט לחורבנה המוחלט, ולעזיבת רוב תושביה. בתחילת אוקטובר 1939, בהתאם להסכם ריבנטרופ–מולוטוב, תפסו הגרמנים את השליטה בעיירה, והכפיפו את יהודיה ליודנרט שמונה בבילגוריי הסמוכה.

באביב 1941 הטילו הגרמנים הגבלות תנועה על יהודי העיירה, ורצחו בה משפחה יהודית. באוגוסט 1942, עם הגעת ידיעות על השמדת יהודי נפת לובלין, ניסו רוב יהודי העיירה למצוא מקומות מסתור בסביבתה. כאשר הגרמנים הגיעו לעיירה, רצחו בה אלו מספר יהודים שאיתרו במקומות מסתור. בנובמבר 1942 רוכזו היהודים שנותרו בעיירה בכיכר השוק בה, והוצעדו בידי מלווים אוקראינים כ-22 ק"מ עד תחנת הרכבת בזווייז'ינייץ, תוך ירי ברבים מהם בדרך. לאחר סלקציה, שולחו רוב יהודי העיירה למחנה ההשמדה בלז'ץ, וכמה עשרות צעירים הועברו למיידנק.

קישורים חיצוניים
----------------

ויקישיתוף מדיה וקבצים בנושא **פראמפול** בוויקישיתוף
* 

* אתר האינטרנט הרשמי של פראמפול
* ספר יזכור לקהילת פראמפאל, בספריית העיר ניו יורק
* פרמפול באתר מרכז מורשת יהדות פולין
* "פראמפול", באתר השטעטל הווירטואלי
* "פראמפול", באתר JewishGen (באנגלית)
* פרמפול (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007586321405171

 |
**קראסנוברוד** (בפולנית: **Krasnobród**; ביידיש: **קראסנאבראד**) היא עיירה במחוז זמושץ שבפרובינציית לובלין בפולין, על גדות נהר וייפז' (Wieprz), בה התקיימה עד השואה קהילה יהודית גדולה.

תולדות היישוב
-------------

באמצע המאה ה-16 תועדה העיירה ככפר בבעלות משפחת האצולה הפולנית ליפסקי. במחצית השנייה של אותה מאה הוענקו ליישוב זכויות עיר, ובמשך מספר שנים הוא נותר עיירה פרטית בבעלות אצולה.

באמצע המאה ה-17 נפגע היישוב קשות מפשיטות הקוזקים והטטרים, ורק לאחר שהשתקם, בשנת 1763, חודשו ליישוב זכויות העיר שלו. ב-24 במרץ 1863 נערך בסביבת העיירה "קרב קראסנוברוד" בין המורדים הפולנים במרד ינואר ובין הכוחות הרוסיים. לאחר מכן, נטלו הרוסים מהיישוב את מעמדו העירוני.

יהודי קראסנוברוד
----------------

התיעוד הראשון לישיבת יהודים בעיירה הוא מהמאה ה-16. בין השנים 1822 ו-1862 נאסר על יהודים להתיישב בעיירה, בשל קרבתה לגבול האוסטרי. בשנת 1897 נמנו בעיירה 1,378 יהודים. בשנת 1920 ערכו חיילים אוקראינים פרעות ביהודי העיירה, תוך רצח מספר יהודים.

בין מלחמות העולם נמנו בעיירה כ-1,100, רוב תושביה. בתקופה זו התקיימו בעיירה חצרות חסידיות, לצד תנועות נוער ציוניות, וכן פעל בה בית ספר עברי מרשת יבנה. בשנים אלה היגרו חלק מיהודי העיירה לדרום אמריקה, וחלקם עלו ארצה. בשנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות מצד שכניהם הפולנים, שהתבטאו בחרם על עסקיהם ובהפצת עלילת דם נגדם בשנת 1937.

### בשואה

ב-23 בספטמבר 1939 נכבשה העיירה בידי הגרמנים, לאחר עשרה ימים של קרב, במהלכם נהרגו 198 יהודים. לאחר מכן נכנסו חיילי הצבא האדום לעיירה, אך פינו אותה כעבור שבועיים בהתאם להסכם ריבנטרופ מולוטוב. עם שובם של הגרמנים לעיירה, גייסו את יהודיה לעבודות כפייה, וחייבו את האוכלוסייה היהודית בענידת סרט זרוע. בהמשך, רוכזו יהודי העיירה, לצד פליטים יהודים שהגיעו אליה, בגטו שהוקם בה, בו מתו רבים מהם מרעב וממגיפות.

בראשית קיץ 1942 פשטו על הגטו שבעיירה אנשי גסטאפו, ולאחר מעשי שוד ורצח, הסיעו את רוב יושביו למחנה ההשמדה בלז'ץ. ביולי 1942 חוסל סופית גטו קראסנוברוד, עם רצח המשפחות היהודיות שנותרו בו, ושרפת כל בתי הגטו. ב-26 באוקטובר 1942 רצחו הגרמנים את היהודים האחרונים שעוד הושארו בעיירה. לאחר מכן, ערכו הגרמנים בעיירה ובכפר חוטקוב הסמוך אליה מצוד אחר היהודים המסתתרים שהצליחו להימלט מהאקציות, ועד פברואר 1943 רצחו את כולם.

קישורים חיצוניים
----------------

ויקישיתוף מדיה וקבצים בנושא **קראסנוברוד** בוויקישיתוף
* 

* אתר האינטרנט הרשמי של קראסנוברוד
* ספר יזכור לקהילת קרסנוברוד, בספריית העיר ניו יורק
* קראסנוברוד באתר מרכז מורשת יהדות פולין
* קרסנוברוד (Krasnobród), ב"אנציקלופדיה של הגטאות", באתר "יד ושם"
* "קראסנוברוד", באתר השטעטל הווירטואלי
* "קראסנוברוד", באתר JewishGen (באנגלית)
* קרסנוברוד (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007496675305171
* GND: 4508234-0
* LCCN: n99050558
* NKC: ge736609
* VIAF: 145604700
* WorldCat (עם VIAF): 145604700

 |
פירוש נוסף ערך זה עוסק בכדורסלן אשר שיחק בין השנים 2006–2015. אם התכוונתם לכדורסלן אשר שיחק בין 1990–2002, ראו די בראון (1968).

**דניאל "די" בראון** (באנגלית: **Daniel "Dee" Brown**; נולד ב-17 באוגוסט 1984 בג'קסון, מיסיסיפי) הוא כדורסלן עבר אמריקאי ששיחק בעמדות הרכז והקלע. בראון נחשב לשחקן המתמחה בקליעה, באסיסטים ובחטיפות.

קריירה
------

בראון החל את קריירת המכללות שלו בעונת 2001/2002 באוניברסיטת אילינוי. בקיץ 2006 נבחר על ידי יוטה ג'אז במקום ה-46 בדראפט ה-NBA. בעקבות בחירתו שיחק בעונת 2006/2007 ‏49 משחקים ביוטה ותרם 1.9 נקודות ו-1.7 אסיסטים ב-9.2 דקות משחק בממוצע. בסיום אותה עונה בראון עבר לשחק בגלאטסראיי הטורקית, והעמיד מספרים של 12.5 נקודות, 4.8 אסיסטים ו-2.8 ריבאונדים בליגה הטורקית, כמו כן הוביל את הקבוצה מאיסטנבול לחצי גמר גביע יול"ב עם ממוצעים של 14.7 נקודות, 3.8 אסיסטים ו-2.5 ריבאונדים. את עונת 2008/2009 החל בראון בוושינגטון ויזארדס, שם שיחק 17 משחקים, וב-13.7 דקות בממוצע למשחק תרם 2.4 נקודות ו-1.9 אסיסטים. בהמשך העונה עבר לפיניקס סאנס, בה שיחק רק שני משחקים.

בינואר 2009 חתם בראון במכבי תל אביב, עימה זכה באליפות ישראל.

בראון חתם באבלינו מהסרייה א' לקראת עונת 2009/2010.

ב-27 בספטמבר 2010 הוחתם בראון על ידי דאלאס מאבריקס מה-NBA, אך שוחרר ממנה ב-21 באוקטובר. קבוצתו הבאה הייתה צ'ינגדאו דאבל-סטאר מליגת ה-CBA הסינית.

באפריל 2011 חתם בפיראטאס דה קואברדילס מליגת העל הפוארטו-ריקנית. בעונת 2011/2012 בקבוצת טראמו באסקט ביחד עם יניב גרין, שבסיום העונה ירדה לליגה האיטלקית השנייה בכדורסל. לקראת עונת 2012/2013 חתם בטורק טלקום מליגת העל הטורקית בכדורסל.

ב-31 ביולי 2013 חתם בראון בוואף ריגה, ששיחקה בליגה המאוחדת של VTB וביורוקאפ. באוגוסט 2014 חתם על חוזה לשנה אחת בקבוצה הרומנית אססופט פלוישט. בינואר 2015 עבר את פלוישט, וחתם באקדמיק סופיה הבולגרית.

בראון הודיע על פרישתו ממשחק מקצועני בספטמבר 2015.

קישורים חיצוניים
----------------

ויקישיתוף מדיה וקבצים בנושא **די בראון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA

הערות שוליים
------------

1. ↑  הידיעה על החתמתו באתר מכבי תל אביב
2. ↑  Jim Vainisi, Dee Brown retires from professional basketball, will join Illinois athletic department as full-time special assistant, The Champaign Room, Sep 8, 2015

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2006096682
* SNAC: w65v1hb2
* VIAF: 71152275
* WorldCat: lccn-no2006096682

 |
**תיאודור "בלו" אדוארדס** (באנגלית: **Theodore "Blue" Edwards**; נולד ב-31 באוקטובר 1965) הוא כדורסלן עבר אמריקאי, אשר שיחק באופן פעיל בין השנים 1989–2001. ממוצעיו הכוללים לאורך 10 עונותיו בליגת ה-NBA הם 10.8 נקודות, 3.4 ריבאונדים ו-2.0 אסיסטים למשחק.

קריירת מכללות
-------------

אדוארדס נולד בוושינגטון די. סי. ובשנת 1984 החל ללמוד ב"מכללת לואיסבורג" אשר בקרוליינה הצפונית. לאחר שנתיים עבר ללמוד באוניברסיטת מזרח קרוליינה, על מנת לשחק בקבוצת הכדורסל שלה (ה"פיירטס") מליגת המכללות הבכירה. בעונתו האחרונה בקבוצה, 1988/1989, רשם ממוצעים של 26.7 נקודות, 6.9 ריבאונדים ו-3.2 אסיסטים למשחק, ובסיומה זכה בתואר השחקן המצטיין של מחוז ACC.

קריירת משחק מקצועית
-------------------

בדראפט ה-NBA‏ 1989 נבחר אדוארדס על ידי יוטה ג'אז, בבחירה ה-21. בעונתו הראשונה ביוטה פתח ב-49 משחקים, קלע 8.9 נקודות בממוצע למשחק, ונבחר לחמישיית הרוקיז השנייה של העונה. בעונת 1991/1992 קלע 12.6 נקודות למשחק כשחקן חמישייה קבוע, לצדם של קארל מלון, ג'ון סטוקטון, מארק איטון וג'ף מלון, וסייע לג'אז להעפיל לגמר האזור המערבי, לראשונה בתולדות המועדון.

ביוני 1992 הועבר עם אריק מרדוק בטרייד למילווקי באקס, תמורת ג'יי האמפריז ולארי קריסקוויאק. בעונתו הראשונה עם האקס הוביל את קלעי הקבוצה עם שיא קריירה של 16.9 נקודות בממוצע למשחק.

לקראת עונת 1994/1995 הועבר עם דרק סטרונג בטרייד לבוסטון סלטיקס, בתמורה לאד פינקני, ולאחר 31 משחקים בבוסטון נשלח בטרייד נוסף ליוטה ג'אז, תמורת ג'יי האמפריז ובחירת דראפט עתידית.

בדראפט ההרחבה של שנת 1995 נבחר אדוארדס על ידי ונקובר גריזליס, לקראת עונת הבכורה של המועדון. ב-1 במרץ 1996 השיג את הטריפל דאבל הראשון בתולדות הקבוצה, כאשר קלע 15 נקודות, אסף 13 ריבאונדים ומסר 11 אסיסטים בהפסד הגריזליס מול דאלאס מאבריקס. ב-3 עונותיו בקבוצה קלע 10.7 נקודות בממוצע למשחק, בעוד הגריזליס רשמו מאזן כולל של 48 ניצחונות ו-198 הפסדים (19.5%).

בפברואר 1999 חתם על חוזה במיאמי היט, ובעונתו היחידה במדיה קלע 3.2 נקודות למשחק בלבד.

בין השנים 1999–2001 שיחק עבור הקבוצות אולימפיאקוס ו"דאפניס" מליגת העל היוונית, בטרם פרש ממשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של אדוארדס בליגת ה-NBA, באתר basketball-reference.com
2. ↑  הסטטיסטיקות של אדוארדס בליגת המכללות, באתר sports-reference.com
3. ↑  רשימת הנבחרים בדראפט 1989, באתר basketball-reference.com
4. ↑  אדוארדס ומרדוק נשלחים בטרייד למילווקי, באתר upi.com,‏ 24 ביוני 1992
5. ↑  אדוארדס וסטרונג נשלחים בטרייד לבוסטון, באתר upi.com,‏ 30 ביוני 1994
6. ↑  אדוארדס והאמפריז שוב מחליפים קבוצות, באתר לוס אנג'לס טיימס, 24 בפברואר 1995
7. ↑  רשימת הנבחרים בדראפט ההרחבה 1995, באתר basketball-reference.com
8. ↑  סטטיסטיקות המשחק בין ונקובר לדאלאס, באתר basketball-reference.com
**טורין פרנסיס** (באנגלית: **Torin Francis**; נולד ב-26 ביוני 1983 בבוסטון, מסצ'וסטס) הוא כדורסלן אמריקאי המשחק בספירו שרלרואה. גובהו 2.11 מטר. משחק בעמדות הפאוור פורוורד והסנטר.

ביוגרפיה
--------

פרנסיס שנולד וגדל בבוסטון, מסצ'וסטס, החל לשחק מילדותו כדורסל בקבוצת בית ספרו התיכון, "אקדמיית טאבור". לאחר סיום לימודיו התיכוניים, שיחק ארבע שנים במדי אוניברסיטת נוטרדאם. 

בשנת 2006 נרשם פרנסיס לדראפט ה-NBA, אך לא נבחר. בשל כך עבר לאירופה, וחתם במועדון הכדורסל האיטלקי, קאפו ד'אורלנדו. במועדון שיחק עונה אחת בה קלע 7 נקודות והוריד כ-5 כדורים חוזרים בממוצע למשחק ועזר למועדון להישאר בליגה הבכירה. 

עונה לאחר מכן, עבר לקאנטו ועזר למועדון להעפיל למשחקי הפלייאוף של הליגה, לראשונה מזה זמן רב. את העונה סיים עם ממוצעים של כ-10 נקודות וכ-7 כדורים חוזרים בנוסף ל-2.5 אסיסטים בממוצע למשחק. פרנסיס עזב את המועדון כבר לאחר עונה בעקבות סכסוך פרטי עם הנהלת הקבוצה.

את עונת 2008/09 פתח במדיה של אא"ל לאריסה היוונית, ולאחר שלא הרשים, חתם בקבוצה הישראלית, הפועל ירושלים בפתיחת חלון ההעברות של ינואר.
את עונת 2009-2010 יפתח פרנסיס בקבוצת אא"ק אתונה מליגת העל היוונית.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* דף השחקן באתר "דראפט אקספרס"
* פרופיל באתר ה-NBA
* דף השחקן (אורכב 25.03.2009 בארכיון Wayback Machine) באתר מנהלת ליגת העל

הערות שוליים
------------

1. ↑  גילעד פולדש, ‏טורין פרנסיס חתם בהפועל ירושלים, באתר ONE‏, 18 במרץ 2009
הרב **אברהם דוד רוזנטל** (ט בטבת ה'תרס"ד, 28 בדצמבר 1903 - כ"א בתמוז ה'תשנ"ט, 5 ביולי 1999) היה פוסק, דיין וראש בית דין בבית דין צדק אשכנזים פרושים בירושלים ורב שכונת שערי חסד.

ביוגרפיה
--------

נולד בירושלים לרב חיים שלמה רוזנטל שהיה סופר בבית הדין (ספרא דדיינא) שבבית כנסת "החורבה" בירושלים ודבורה בריינא. בצעירותו למד בתלמוד תורה וישיבת עץ חיים בירושלים. נישא לקילא יהודית בתו של הרב אלטר יוסף זונדל שו״ב. לאחר נישואיו נכנס ללמוד ב"ישיבת מדרש בני ציון" שהוקם על ידי אחיו הרב יצחק רוזנטל, בראשות בית המדרש עמד הרב צבי פסח פרנק והרב רוזנטל היה אחד מתלמידיו הקרובים. חידושים תורניים בהלכות מצוות התלויות בארץ שחידש בתקופה זו יחד עם חברי בית המדרש יצאו בסדרת הקבצים התורניים "כרם ציון" שהוציאה הנהלת הישיבה.

בשנת תש"י מינה אותו הרב פרנק לדיין בבית דינו, בית דין צדק אשכנזים פרושים, ובשנת תשי"ט לאחר פטירת הרב אליהו ראם מונה הרב רוזנטל במקומו לראב"ד בית הדין.

כיהן כרב שכונת שערי חסד בירושלים עד לפטירתו.

נפטר בכ"א בתמוז תשנ"ט ונקבר בהר הזיתים. שמו הונצח ברחוב בשכונת הר נוף בירושלים.

ספריו
-----

הרב רוזנטל חיבר את סדרת הספרים **באר המלך** - פרשנות על הרמב"ם, הסדרה מכילה שבעה כרכים.

משפחתו
------

* אחיו הרב יצחק רוזנטל ראש ישיבת מדרש בני ציון. בנו הרב משה אהרן רוזנטל רב שיכון הרבנים.
* בנו הרב יעקב ניסן רוזנטל, אב"ד בחיפה וראש ישיבת הגר"א. בנו הרב ישראל דב רוזנטל דיין בחיפה.
* בנו הרב ישכר דב רוזנטל, רב שכונת משכנות בירושלים.
* בנו הרב משה אהרון רוזנטל, ראש כולל הרמ"א בבני ברק ומחבר ספרי "מטה אהרון".
* בנו הרב יהושע מאיר רוזנטל רב שכונת שערי חסד בירושלים.
* חתנו הרב שמואל מייבסקי.
* חתנו הרב אברהם יצחק לנאל חבר בית הדין הרבני הגדול.
* חתנו הרב יצחק אייזיק פרג ראב"ד בד"ץ "אגודת ישראל"

קישורים חיצוניים
----------------

* אברהם דוד רוזנטל, **באר המלך**, תש"ו, באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303072505171
* ISNI: 0000 0000 8237 353X
* LCCN: n84182677
* VIAF: 55559696
* WorldCat: lccn-n84182677

 |
**סלובודאן סימוביץ'** (בסרבית: **Слободан Симовић**; נולד ב-22 במאי 1989) הוא כדורגלן סרבי המשחק בראדניצ'קי ניש בעמדת הקשר האחורי.

קריירה
------

סימוביץ' התחיל את הקריירה שלו בקבוצת נובי סאד ממנה עבר לספרטק סובוטיצה בקיץ 2009. לאחר שבעונתו הראשונה בקבוצה לא הצליח למצוא את מקומו, בעונת 2010/2011 הצליח לבסס את מקומו בהרכב הקבוצה שסיימה את העונה במקום החמישי.

ב-1 בינואר 2012 חתם בדינמו מינסק מליגת העל הבלארוסית תמורת 150 אלף אירו. ב-25 במרץ 2012 ערך את הופעת הבכורה שלו במינסק בתיקו 0-0 נגד הומל. שני משחקים לאחר מכן קיבל כרטיס אדום ראשון בקריירה בתיקו 0-0 במשחק הדרבי נגד פ.צ. מינסק. סימוביץ' היה שותף להעפלה של דינמו מינסק לשלב הבתים של הליגה האירופית לראשונה מאז הוקם המפעל במתכונתו הנוכחית ואף כבש את השני במשחק הגומלין של פלייאוף העלייה בו ניצחה קבוצתו 2–3 את נסיונל (2-5 בסיכום הכללי). ב-18 בספטמבר 2014 הורחק בכרטיס צהוב שני בהפסד 1–6 לפאוק סלוניקי במסגרת שלב הבתים.

אחרי שלוש עונות במועדון, בינואר 2015 חתם בסלובן ברטיסלאבה מליגת העל הסלובקית עימה הגיע לגמר הגביע הסלובקי בעונת 2015/2016.

ב-29 ביוני 2016 חתם בהפועל כפר סבא מליגת העל לעונה אחת עם אופציה לעונה נוספת. בתום העונה שוחרר מכפר סבא וחתם באקטובה מליגת העל הקזחית. ב-16 בפברואר 2018 חתם בבאטה בוריסוב הבלארוסית.

ב-15 בינואר 2020, סימוביץ' חתם בקישווארדה מליגת העל ההונגרית.

קישורים חיצוניים
----------------

ויקישיתוף מדיה וקבצים בנושא **סלובודאן סימוביץ'** בוויקישיתוף

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  גל ברקן, ‏רשמי: קאצ'ובה וסימוביץ' חתמו בהפועל כפ"ס, באתר ONE‏, 29 ביוני 2016
**קורטני ג'ייסון אלכסנדר** (באנגלית: **Courtney Jason Alexander**; נולד ב-22 באפריל 1977) הוא כדורסלן עבר אמריקאי, אשר שיחק בליגת ה-NBA בין השנים 2000–2003. לאורך התקופה רשם ממוצעים כוללים של 9.0 נקודות, 2.2 ריבאונדים ו-1.2 אסיסטים למשחק.

קריירת מכללות
-------------

אלכסנדר נולד וגדל בעיר ברידג'פורט שבקונטיקט, ובשנת 1995 החל ללמוד באוניברסיטת וירג'יניה. בשתי עונותיו בקבוצת הכדורסל של האוניברסיטה קלע 14.3 נקודות בממוצע למשחק. בשנת 1997 עבר לאוניברסיטת המדינה של קליפורניה בפרזנו, ולאחר "שנת קירור" (Redshirt) הצטרף לקבוצת הכדורסל שלה – פרזנו סטייט בולדוגס – אותה אימן חבר היכל התהילה של הכדורסל ג'רי טרקניאן. את עונת 1999/2000 סיים אלכסנדר כמלך הסלים של ליגת המכללות, עם ממוצע של 24.8 נקודות למשחק, ובסיומה הוביל את קבוצתו להשתתפות בטורניר אליפות המכללות, לראשונה מזה 16 שנים. לאחר העונה נבחר לחמישייה השנייה של העונה בליגת המכללות (Second-team All-American).

קריירת משחק מקצועית
-------------------

בדראפט ה-NBA‏ 2000 נבחר אלכסנדר בבחירה ה-13 על ידי אורלנדו מג'יק, ומיד הועבר בטרייד לדאלאס מאבריקס. ב-38 משחקיו עם המאבריקס מיעט לשחק, וקלע 4.2 נקודות בממוצע למשחק.

באמצע עונת הרוקי שלו הועבר יחד עם כריסטיאן לייטנר, לוי ואט, יוברט דייוויס ואית'ן תומאס בטרייד לוושינגטון ויזארדס, תמורת ג'וואן הווארד, קלווין בות' ואובינה אקזי. עד לסיום אותה עונה הצטיין במדי הוויזארדס, עם ממוצע של 17.0 נקודות למשחק, כולל 22.1 נקודות למשחק ב-12 המשחקים האחרונים. במשחק האחרון של העונה, מול טורונטו ראפטורס, קלע שיא קריירה של 33 נקודות. בעונת 2001/2002 פתח במחצית המשחקים בהם שותף, לצדו של מייקל ג'ורדן, וקלע 9.8 נקודות למשחק.

ביוני 2002 הועבר בטרייד לניו אורלינס הורנטס, בתמורה לבחירת דראפט עתידית. בעונתו היחידה בקבוצה קלע 7.9 נקודות בממוצע למשחק, כמחליפם מהספסל של בארון דייוויס ודייוויד וסלי. באוקטובר 2003 סבל אלכסנדר מקרע בגיד האכילס אשר אילץ אותו להחמיץ את כל עונת 2003/2004, ולמעשה הביא לסיום הקריירה שלו, בגיל 26 בלבד.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של אלכסנדר בליגת ה-NBA, באתר basketball-reference.com
2. ↑  הסטטיסטיקות של אלכסנדר בליגת המכללות, באתר sports-reference.com
3. ↑  חמישיות העונה של ליגת המכללות בין 2000–2009, באתר sports-reference.com
4. ↑  רשימת הנבחרים בדראפט 2000, באתר basketball-reference.com
5. ↑  וושינגטון ודאלאס משלימות טרייד של 8 שחקנים, באתר ESPN,‏ 23 בפברואר 2001
6. ↑  סטטיסטיקות המשחק בין וושינגטון לטורונטו, באתר basketball-reference.com
7. ↑  אלכסנדר נשלח בטרייד להורנטס, באתר ESPN,‏ 25 ביוני 2002
8. ↑  אלכסנדר יעבור ניתוח בגיד האכילס, באתר ESPN,‏ 15 באוקטובר 2003
**נַרָיִיב** (באוקראינית: **Нараїв**; בפולנית: **Narajów**, נַרָיוּב; ביידיש: **נרייעוו**) היא עיירה במחוז טרנופול שבמערב אוקראינה, בה התקיימה עד השואה קהילה יהודית.

תולדות היישוב
-------------

נרייב נזכרת לראשונה במחצית הראשונה של המאה ה-15, ובמאה ה-16 הוענקו לה זכויות עיר. בשנים אלה, ועד המאה ה-17, סבלה העיירה מפשיטות הטטרים.

בחלוקת פולין נכללה העיירה בתחום גליציה האוסטרית. לאחר מלחמת העולם הראשונה נכללה בשטחי ההרפובליקה הפולנית השנייה.

יהודי נרייב
-----------

בין מלחמות העולם נמנו בעיירה כ-800 יהודים, כרבע מתושביה, והתקיימה בה פעילות של המפלגות היהודיות השונות. פעילות זו נאסרה עם כיבוש העיירה בידי הסובייטים בספטמבר 1939.

אנדרטה לזכר יהודי בז'ז'ני ונרייב שנספו בשואה, בבית העלמין בחולון
ב-1 ביולי 1941, במהלך מבצע ברברוסה, נכבשה העיירה בידי הגרמנים, ותוך מספר ימים החלו שוטרים אוקראינים לבצע ביהודיה מעשי התעללות והשפלה. בד בבד הוטלו על יהודי העיירה גזירות שונות, ובהן חובת ענידת סרט זרוע, איסור יצירת קשר עם לא יהודים וגיוס לעבודות כפייה, חלקן במחנות עבודה. עם הגעת פליטים יהודים מהסביבה אל העיירה, הגיע מספר יהודיה לכ-1,400.

ב-22 בספטמבר 1942 פשטו על העיירה שוטרים גרמנים, וכ-1,000 מיהודיה גורשו לבז'ז'ני, ושולחו משם למחנה ההשמדה בלז'ץ. כ-500 היהודים הנותרים רוכזו בגטו קטן שהוקם בעיירה, אשר חוסל בסוף שנת 1942, תוך גירוש כל יושביו לגטו בז'ז'ני, ורציחתם באקציה שבוצעה במקום בדצמבר. בהמשך, ערכו השוטרים האוקראינים מצוד אחר יהודים מסתתרים בעיירה, ורצחו את מי שאיתרו. כ-15 יהודים מהעיירה הצליחו להסתתר במקומות מחבוא עד שחרור העיירה.

קישורים חיצוניים
----------------

ויקישיתוף מדיה וקבצים בנושא **נרייב** בוויקישיתוף
* ספר יזכור לקהילת נריוב, בספריית העיר ניו יורק
* נאראיוב באתר מרכז מורשת יהדות פולין
* נריוּב (Narajów), ב"אנציקלופדיה של הגטאות", באתר "יד ושם"
* "נרייב", באתר השטעטל הווירטואלי
* אלכסנדר קרוגלוב (רו') ומרטין דין (אנ'), נריוב, **אנציקלופדיה של המחנות והגטאות** (כרך II, חלק A, עמ' 812–813), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
* נריוב (אוקראינה), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557196405171
* LCCN: n81045246
* VIAF: 159454838
* WorldCat (עם VIAF): 159454838

 |
**סמל ברנדנבורג** (כינויו בגרמנית: **Märkischer Adler**, נשר המרקיז) הוא סמלה הרשמי של המדינה הגרמנית ברנדנבורג. הסמל הנוכחי נבחר ב-1991 והוא מבוסס על סמלה ההיסטורי של המדינה.

הסמל מורכב ממגן בצבע לבן שעליו מוטען עיט אדום, מביט ימינה. כנפיו מעוטרות בגבעולי תלתן זהב ומקורו וטפריו זהובים אף הם.

היסטוריה
--------

סמל ממלכת ברנדנבורג
סמל מדינת ברנדנבורג 1945-1952
על פי המסורת, סמל הנשר האדום אומץ על ידי הנסיך גֶרוֹ שליט נסיכות ברנדנבורג, במאה ה-10, או על ידי אלברכט ה"דב", מרקיז ברנדנבורג מהמאה ה-12. ב-1415 קיבל בית הוהנצולרן את השליטה בברנדנבורג והפך אותה למדינה חשובה במסגרת האימפריה הרומית הקדושה. שליט ברנדנבורג היה לנסיך בוחר של הקיסר ולכבוד כך, עוצב סמל המשפחה מחדש כאיחוד של סמלה המקורי, סמל נסיכות נירנברג וסמל הנשר של ברנדנבורג. ככל שהנסיכות גדלה והפכה לממלכה תוך שהיא מספחת לשטחה נסיכויות וערים שכנות, אוחד והועמס סמלה בפרטי סמליהן ונוספו לו חלקים שהעידו על עוצמתה של הממלכה. כשהנסיך הבוחר פרידריך השלישי לקח לעצמו את התואר פרידריך הראשון, מלך בפרוסיה ב-1701, הוא שינה משמעותית את הסמל, הסיר את שלטי האצולה הקטנים והדגיש את הנשר האדום.  

לאחר מלחמת העולם השנייה, עם התפרקותה הסופית של פרוסיה נזנח הסמל המסורתי וסמל חדש עוצב בברנדנבורג ללא כל אזכור לישן. אולם סמל זה שהראה את זריחת השמש מאחורי עץ אלון, עם צבעי אדום ולבן בתוספת מגן כחול, ירוק ולבן, לא זכה לפופולריות רבה. עם זאת, עיצוב דגל העיר ברנדנבורג הושפע ממגן זה. ב-1990, לאחר איחוד גרמניה נבחר סמל הנשר ללא עיטורים נוספים לסמלה של המדינה.

ראו גם
------

* דגל ברנדנבורג

קישורים חיצוניים
----------------

ויקישיתוף מדיה וקבצים בנושא **סמל ברנדנבורג** בוויקישיתוף
* הסמל באתר מדינת ברנדנבורג

הערות שוליים
------------

1. ↑  בתקופות מסוימות היה שליט ברנדנבורג מרקיז
2. ↑  קובץ:Flagge der Stadt Brandenburg an der Havel.png

  


| סמלי גרמניה |
| --- |
| גרמניה | הסמל הלאומי |  |
| סמלי המדינות | באדן-וירטמברג • בוואריה • ברלין • ברנדנבורג • ברמן • המבורג • הסן • חבל הסאר • מקלנבורג-מערב פומרניה • נורדריין-וסטפאליה • סקסוניה • סקסוניה-אנהלט • סקסוניה התחתונה • ריינלנד-פאלץ • שלזוויג-הולשטיין • תורינגיה |
| סמלים היסטוריים | סמל באדן • סמל פרוסיה • סמל גרמניה המזרחית |
**לירון שפר** (נולד ב-12 במרץ 1978) הוא מפיק מוזיקלי ישראלי ומעצב סאונד, מטכנאי ההקלטות הוותיקים בישראל.

ביוגרפיה
--------

לירון שפר נולד וגדל ברעננה. בעקבות אהבתו למוזיקה בגיל הצעיר, החל ללמוד סאונד, טכנאות אולפן והפקה מוזיקלית בגיל 15 בבית הספר לסאונד של יואב גרא. מורו היה ראובן שפירא, מחלוצי הסאונד במוזיקה הישראלית.

במהלך לימודיו החל לעבוד בתחום, תחילה בדיבוב והאלבום הראשון שהקליט היה אלבומה של הזמרת ורדינה כהן, "מי אמר ש..." אחותו של יזהר כהן. במקביל, ב-1993 החל לעבוד באולפני זזה בתל אביב שהפך לאחד האולפנים המוכרים בישראל והיה למנהל הצוות הטכני באולפן וטכנאי הבית במשך 17 שנים.

במהלך השנים שפר הקליט והפיק את ולצד אמנים כמו: עידן רייכל, רמי קליינשטיין, ריטה, כוורת, יוסי בנאי, לואי להב, גידי גוב, מוש בן ארי, מוקי, שב"ק ס', יוסי פיין, משינה, אחינועם ניני, ריקי גל, קרן פלס, דניאל סלומון, הדג נחש, לירן דנינו, דני בסן, מאיה בוסיקלה,OSOG, Useless ID ויוסי סאסי וכן את פסקול הסרט "צומת וולקן".

שירים שהפכו ללהיטים בהם לקח חלק, כוללים בין היתר את "ילד של אבא" של מוקי, "העיקר זה הרומנטיקה" של גידי גוב (מתוך האלבום "ריקוד ירח"), "רבות הדרכים" של דניאל סלומון ודנה עדיני, "יו יה" של כוורת (מתוך מופע האיחוד 'כוורת בפארק'), "לאלף נמר" של ריטה, "הנה באתי הביתה" של דנה ברגר ואיתי פרל. שפר היה מהנדס הסאונד המוביל בשניים מאלבומי ההופעות המצליחים ביותר במוזיקה הישראלית: "כוורת בפארק" (מופע האיחוד של להקת כוורת ב-1998) ו"ריטה רמי - המופע המשותף" - האלבום מכר 90 אלף עותקים בתוך כ-8 חודשים והמשיך ומכר למעלה מ-150,000 עותקים וזכה באלבום פלטינה משולשת.

ב-2014 הקים לירון שפר יחד עם המפיק המוזיקלי והמוזיקאי פילוני (דני קרק) והמוזיקאי עמית שגיא את אולפני Jaffa Sound Arts ביפו העתיקה. בעקבות עבודתו הפך למרצה לסאונד והפקה מוזיקלית בבתי הספר "רימון", "המכללה למנהל" ו-"מכללת BPM".

שפר מתגורר בתל אביב-יפו, עם אשתו מיכל ולהם שני ילדים.

קישורים חיצוניים
----------------

* דיסקוגרפיה - לירון שפר באתר Discogs
* דיסקוגרפיה - לירון שפר באתר Genius
* לירון שפר ב"ספר הקולנוע הישראלי" (קישור)
* לירון שפר, ברשת החברתית פייסבוק

* לירון שפר, ברשת החברתית אינסטגרם

הערות שוליים
------------

1. ↑  YouTube, ילד של אבא - מוקי, באתר YouTube, ‏דצמבר, 2013
2. ↑  עמוס אורן, מכירות דיסקים בפסח: סיפוק מהול בדאגה, באתר ynet, 8 באפריל 2002
3. ↑  אור ברנע, נעמה יאלר, קונטרול איט: ראיון עם לירון שפר, באתר Playbuzz, ‏מרץ, 2017
4. ↑  לירון שפר, לירון שפר מספר על גישה לשיפור המיקסים, באתר YouTube, ‏דצמבר, 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009123689405171

 |
פירוש נוסף ערך זה עוסק באפיפיור. אם התכוונתם לקיסר האימפריה הביזנטית, ראו תאודורוס הראשון לסקריסוס, קיסר האימפריה הביזנטית.

**תאודורוס הראשון** (בלטינית: **Theodorus I**; נפטר ב-14 במאי 649) כיהן כאפיפיור מ-24 בנובמבר 642 ועד פטירתו.

ביוגרפיה
--------

תאריך לידתו של תאודורוס אינו ידוע. הוא נולד בירושלים שהייתה אז חלק מהאימפריה הביזנטית, למשפחה ממוצא יווני, והוא האפיפיור האחרון שנולד בארץ ישראל. לפי המסורת, אביו כיהן כבישוף של ירושלים. בשנת 640 לערך מונה לקרדינל-דיאקון, וקודמו, האפיפיור יוחנן הרביעי מינה אותו לתפקיד קרדינל.

ב-24 בנובמבר 642 נבחר לכהן כאפיפיור. המינוי אושר על ידי האקסארך (המושל) של רוונה ולא על ידי קיסר האימפריה הביזנטית.

במהלך כהונתו התמקד במאבק במינות המונותליטיזם.

תאודורוס סירב לאשר את מינויו של הפטריארך פאולוס השני כפטריארך קונסטנטינופול בשל העובדה שקודמו, הפטריארך פיראוס הראשון לא הוחלף בהתאם לכללים, ולחץ על קיסר האימפריה הביזנטית קונסטנס השני לפעול בעניין, בלא תוצאות. תאודורוס כתב לבישופים של ארץ ישראל בעניין, ובשנת 645 הודה פאולוס השני במינותו בפני תאודורוס, אולם מאוחר יותר חזר בו מהודעה זו ובשנת 648 הכריז תאודורוס על החרמתו.

תאודורוס יזם את ועידת לטראנו - ועידה אקומנית בעניין, אולם נפטר לפני שזו התכנסה.

תאודורוס נפטר ב-14 במאי 649 ונקבר בבזיליקת פטרוס הקדוש.

קישורים חיצוניים
----------------

ויקישיתוף מדיה וקבצים בנושא **תאודורוס הראשון** בוויקישיתוף
* קורות חיים
* קרדינלים של הכנסייה הקתולית
* תאודורוס הראשון, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**יוחנן הרביעי** | **אפיפיור(רשימת האפיפיורים)** | **הבא**:**מרטינוס הראשון** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 100962343
* NKC: xx0025861
* VIAF: 76671999
* WorldCat: viaf-76671999

 |
סנאי בהשוואה לאדם
**סנאי קרקע ארקטי** (שם מדעי: **Spermophilus parryii**) הוא מין של מכרסם מבמשפחת הסנאיים המצוי באזור הארקטי.

אורכו של הסנאי הארקטי 40 ס"מ ומשקלו הממוצע 750 גרם כשהזכרים גדולים בערך ב-100 גרם מהנקבות. הם בעלי פרווה אפורה עם פנים, בטן וגפיים זהובים-בהירים והזנב כהה. לסנאי פנים קצרות ואוזניים קטנות והזנב שמוט ולא מורם למעלה כמו שאר הסנאים.

הסנאי חי באזור הארקטי שבין צפון קנדה ועד לקולומביה הבריטית ולדרום הטריטוריות הצפון-מערביות. הוא מצוי גם ברחבי אלסקה ובסיביר. תפוצתו היא בעיקר באזורי טונדרה.

הסנאי ישן במחילות בחורף ומתעורר באביב. הוא ניזון מגרגרים, זרעים ופירות שונים אותם הוא אוכל כדי להתפטם לקראת החורף. הוא מכין לעצמו מזווה במאורה מכוסת העלים ובה הוא מסתתר.

הסנאי הוא גם טרף חשוב לרוב החיות הארקטיות. הוא נטרף על ידי שועל אדום, שועל שלג, שונר, זאב, גרגרן, סמורים, דוב גריזלי, עיט זהוב ודורסי לילה.

**תת-מינים**:

* S. p. ablusus
* S. p. kennicottii
* S. p. kodiacensis
* S. p. leucostictus
* S. p. lyratus
* S. p. nebulicola
* S. p. osgoodi
* S. p. parryii
* S. p. plesius
* S. p. stejnegeri

קישורים חיצוניים
----------------

ויקישיתוף מדיה וקבצים בנושא **סנאי קרקע ארקטי** בוויקישיתוף
* סנאי קרקע ארקטי, באתר ITIS (באנגלית)
* סנאי קרקע ארקטי, בבסיס הנתונים ARKive (באנגלית)
* סנאי קרקע ארקטי, באתר האנציקלופדיה של החיים (באנגלית)
* סנאי קרקע ארקטי, באתר GBIF (באנגלית)

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539219305171

 |
**ג'יימס דרל קרייר** (באנגלית: **James Darel Carrier**; נולד ב-26 באוקטובר 1940) הוא כדורסלן עבר אמריקאי, אשר שיחק בליגת ה-ABA בין השנים 1967–1973. ב-3 מתוך 6 עונותיו בליגה נבחר להשתתף במשחק האולסטאר, ולאורך הקריירה רשם ממוצעים כוללים של 20.0 נקודות, 3.4 ריבאונדים ו-2.6 אסיסטים למשחק.

בשנת 1997 נבחר לאחד מ-30 חברי קבוצת כל הזמנים של ה-ABA.

קריירת מכללות
-------------

קרייר נולד במחוז וורן שבקנטקי, ובין השנים 1960–1964 למד באוניברסיטת מערב קנטקי. בעונת 1961/1962 העפיל עם קבוצת הכדורסל של האוניברסיטה לשלב שמינית גמר טורניר אליפות המכללות, בפעם השלישית בלבד בתולדותיה; במשחק שמינית הגמר הפסידה הקבוצה מול אוניברסיטת המדינה של אוהיו, בה שיחקו ג'רי לוקאס, ג'ון האבליצ'ק ובוב נייט. בעונת 1963/1964 הוביל את כל שחקני מחוז OVC, עם 26.0 נקודות בממוצע למשחק.

נבחרת ארצות הברית
-----------------

לפני עונתו הראשונה כשחקן מקצועי, השתתף קרייר באליפות העולם בכדורסל 1967, כחבר נבחרת ארצות הברית. לאורך הטורניר הוביל את קלעי נבחרתו, עם ממוצע של 11.7 נקודות למשחק, אולם ארצות הברית סיימה במקום הרביעי בלבד, לאחר שהפסידה בסיבוב הגמר מול נבחרות יוגוסלביה (72–73) וברזיל (71–80).

קריירת משחק מקצועית
-------------------

בדראפט ה-NBA‏ 1964 נבחר קרייר על ידי סנט לואיס הוקס בבחירה ה-74, אולם החל לשחק כדורסל מקצועי רק בשנת 1967, עבור קבוצת קנטקי קולונלס מליגת ה-ABA. בכל 3 עונותיו הראשונות ב-ABA נבחר להשתתף במשחק האולסטאר, לצד חברו לקו האחורי בקנטקי – הרכז לואי דמפיר. ב-18 בנובמבר 1968 קלע קרייר שיא קריירה של 53 נקודות, בניצחון קבוצתו מול מיאמי פלורידיאנס. בעונת 1970/1971 סייע לקולונלס להעפיל לגמר ה-NBA, בו הפסידו מול יוטה סטארס בתוצאה 3–4; לאורך סדרת הגמר הצטיין עם ממוצע של 23.0 נקודות למשחק – הנתון השני בטיבו בקבוצה, אחרי הרוקי דן איסל.

בעונות 1971/1972 ו-1972/1973 שותף ב-37 משחקים בסך הכול, עבור קנטקי וממפיס טאמס, בשל פציעות שונות. בקיץ 1973 פרש ממשחק, בגיל 32.

אחוזי הקליעה לשלוש של קרייר לאורך הקריירה – 37.7% – הם הגבוהים ביותר בתולדות ליגת ה-ABA.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר פיב"א

הערות שוליים
------------

1. ↑  הסטטיסטיקות של קרייר ב-ABA, באתר basketball-reference.com
2. ↑  דרל קרייר, באתר remembertheaba.com
3. ↑  הסטטיסטיקות של קרייר בליגת המכללות, באתר sports-reference.com
4. ↑  נבחרת ארצות הברית באליפות העולם 1967, באתר USA Basketball
5. ↑  רשימת הנבחרים בדראפט 1964, באתר basketball-reference.com
6. ↑  סטטיסטיקות המשחק בין קנטקי למיאמי, באתר basketball-reference.com
7. ↑  שחקני ה-ABA וה-NBA עם אחוזי הקליעה לשלוש הגבוהים ביותר, באתר basketball-reference.com
**לארי ג'ו קינון** (באנגלית: **Larry Joe Kenon**; נולד ב-13 בדצמבר 1952) הוא כדורסלן עבר אמריקאי, אשר שיחק בליגות ה-ABA וה-NBA בין השנים 1973–1983. בשנת 1974 זכה באליפות ה-ABA כשחקן ניו יורק נטס, ולאורך הקריירה השתתף 3 פעמים במשחק האולסטאר של ה-ABA ופעמיים במשחק האולסטאר של ה-NBA. ממוצעיו הכוללים בשתי הליגות הם 17.2 נקודות, 8.9 ריבאונדים, 2.2 אסיסטים ו-1.3 חטיפות למשחק.

ב-26 בדצמבר 1976 קבע שיא NBA של 11 חטיפות במשחק בין סן אנטוניו ספרס לקנזס סיטי קינגס. באותו משחק גם קלע 29 נקודות והוריד 15 ריבאונדים, ובכך השלים טריפל דאבל נדיר שאינו כולל אסיסטים.

קריירת מכללות
-------------

קינון נולד וגדל בעיר בירמינגהאם שבאלבמה. לאחר שנתיים ב"מכללת אמרילו" שבטקסס, עבר קינון בשנת 1972 לאוניברסיטת ממפיס, ובעונתו היחידה בקבוצת הכדורסל שלה הצטיין עם ממוצעים של 20.1 נקודות ו-16.7 ריבאונדים למשחק. באותה עונה העפילה ממפיס לגמר טורניר אליפות המכללות לראשונה בתולדותיה, בעוד שהישג השיא שלה עד אז היה הסיבוב הראשון של הטורניר. במשחק הגמר הפסידה ממפיס מול UCLA, אשר זכתה באליפות המכללות השביעית שלה ברציפות, בהובלת ביל וולטון וג'מאל וילקס. בסיום העונה זכה קינון בתואר השחקן המצטיין של "מחוז ה-MVC".

קריירת משחק
-----------

בקיץ 1973 נבחר קינון הן על ידי דטרויט פיסטונס בדראפט ה-NBA (בחירה ה-50) והן על ידי "ממפיס טאמס" בדראפט ה-ABA, ובסופו של דבר בחר לשחק ב-ABA עבור ניו יורק נטס, אשר רכשה את זכויות הדראפט שלו. בעונתו הראשונה בניו יורק רשם ממוצעים של 15.9 נקודות ו-11.5 ריבאונדים למשחק, נבחר להשתתף במשחק האולסטאר, וסייע לג'וליוס ארווינג ובילי פולץ להוביל את הנטס לזכייה באליפות ה-ABA.

בשנת 1975 הועבר יחד עם פולץ בטרייד לסן אנטוניו ספרס, אף היא מליגת ה-ABA, בתמורה לסוואן נייטר. בעונת 1975/1976, שהייתה האחרונה בתולדות ה-ABA בטרם התמזגה אל ה-NBA, קלע קינון 18.7 נקודות למשחק ונבחר להשתתף במשחק האולסטאר בפעם השלישית ברציפות. ב-4 העונות הבאות רשם קינון ממוצעים של 21.2 נקודות ו-10.1 ריבאונדים למשחק עבור הספרס, והיה אחד משחקניה המובילים לצד ג'ורג' גרווין, ג'יימס סיילאס ובילי פולץ. בעונת 1978/1979, במהלכה השתתף במשחק האולסטאר של ה-NBA בפעם השנייה ברציפות, העפילו הספרס לגמר האזור המזרחי, אך הפסידו מול וושינגטון בולטס בתוצאה 3–4.

לקראת עונת 1980/1981 חתם קינון על חוזה בשיקגו בולס, ובשתי העונות הבאות שיחק בגולדן סטייט ווריורס ובקליבלנד קאבלירס. בעונת 1984/1985 שיחק עבור קבוצת "ויומינג ויילדקטרס" מליגת ה-CBA, בטרם פרש ממשחק באופן סופי.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של קינון, באתר basketball-reference.com
2. ↑  קינון קובע את שיא ה-NBA עם 11 חטיפות, באתר newspapers.com,‏ 27 בדצמבר 1976
3. ↑  ב-3 באפריל 1999 השווה קנדל גיל את שיאו של קינון.
4. ↑  סטטיסטיקות המשחק בין הספרס לקינגס, באתר basketball-reference.com
5. ↑  סטטיסטיקות המכללות של קינון, באתר sports-reference.com
6. ↑  רשימת הנבחרים בדראפט 1973, באתר basketball-reference.com
7. ↑  Not Kenyon, Larry Kenon, באתר thebrooklyngame.com,‏ 17 בפברואר 2014
**הסללה** היא מושג רווח בסוציולוגיה וחינוך המתייחס למנגנונים חברתיים שונים היוצרים או מתווים מסלול ליחידים או קבוצות באופן שמאפשר או מונע ריבוד חברתי. מושג זה מציין ניתוב קבוצות שונות באוכלוסייה למסלולים שונים העלול ליצור מעין "תקרת זכוכית" עבור אלו שהופנו למסלול שנתפס כדכאני, ובכך מחליש את הסיכוי של קבוצת אוכלוסייה זו לפרוץ את המסלול שנקבע עבורה. 

בהקשר הישראלי, נהוג לציין את המערכות השונות של חינוך עיוני ומקצועי והכוונה של אוכלוסיות מוגדרות לכל מסלול. כך לדוגמה, נטען כי הסללת מזרחים לחינוך מקצועי מנעה מאוחר יותר את השתלבותם במרכזי כוח והשפעה. דוגמה אחרת להסללה מתייחסת למסלולים השונים המוצעים לבנים ולבנות במערכת החינוך ולאופן שמסלולים אלו מכתיבים מאוחר יותר תפקידים מגדריים במרחב הפרטי והציבורי. דוגמה נוספת להסללה חינוכית מתייחסת לאבחנה דיפרנציאלית של קשיים לימודיים של תלמידים שמגיעים מאוכלוסיות מובחנות. כך, למשל, נטען שקשיים לימודיים של ילדים שהוריהם היו בני מעמד נמוך ומעוטי השכלה הובנו במונחים של 'טעינות טיפוח', מה שגרר הסללה והדרה של אותם ילדים. בה בעת, נטען שקשיים לימודיים דומים של ילדים שהוריהם היו בני מעמד בינוני-גבוה, ממוצא אשכנזי ובעלי השכלה אקדמית הובנו במונחים של 'לקות למידה', מה שמנע דווקא 'האחרה' והדרה של אותם ילדים באותו הקשר חינוכי היסטורי..
על פי גישה זו, הסללה במערכת החינוך עשויה להוביל להסללה בשירות הצבאי ומאוחר יותר גם במסגרת האזרחית. מכאן, שהחלטות על הפניית יחידים וקבוצות למסלולים מוגדרים עלולות להנציח פערים ומעמדות.

קישורים חיצוניים
----------------

* הסללה במערכת החינוך
* גודמן, יהודה ומזרחי ניסים, **זיכרון לאומי והסללה אזרחית: הבדלים אתניים-מעמדיים בתהליכי זיכרון בבתי ספר תיכוניים בישראל**, מתוך: "פרקטיקה של הבדל בשדה החינוך בישראל: מבט מלמטה"; בעריכת יוסי יונה ניסים מזרחי יריב פניגרף מו"ל: מכון ון ליר בירושלים והקיבוץ המאוחד (2013)
* הסללה, באתר אנציקלופדיה בריטניקה (באנגלית)

הערות שוליים
------------

1. ↑  קצ'רגין, עופר. (2013). על ההורה 'הטוב' ועל ההורה 'האחר': 'האחרה' (Othering) והדרה בשיח מומחים לקשיי למידה, דברים, 6: 77-98

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551477405171
* LCCN: sh91001440

 |
| ט'א |
| --- |
| **תחילית**: |   ظـ |
| **אמצעית**: |    ـظـ |
| **סופית מחוברת**: |   ـظ |
| **סופית לא מחוברת**: |    ظ |
| **אלפבית ערבי** |
| ا | ب | ت | ث | ج | ح |
| خ | د | ذ | ر | ز | س |
| ش | ص | ض | ط | ظ | ع |
| غ | ف | ق | ك | ل | م |
| 

|  |  |  |  |  |  |
| --- | --- | --- | --- | --- | --- |
|  | ن | ه | و | ي |  |

 |
| סימנים נוספים |
| 

|  |  |  |  |  |  |  |
| --- | --- | --- | --- | --- | --- | --- |
|  | ﺓ | ﻯ | ء | ال | ﻻ |  |

 |
| אותיות חיצוניות |
| 

|  |  |  |  |  |  |  |
| --- | --- | --- | --- | --- | --- | --- |
|  | ﭖ | ﭺ | ژ | ﭪ | ڨ |  |

 |
| תשכיל |
| 

|  |  |  |  |  |  |
| --- | --- | --- | --- | --- | --- |
|  | ـَ | ـِ | ـُ | ـًا ـٍ ـٌ |  |

 |
| 

|  |  |  |  |  |  |  |
| --- | --- | --- | --- | --- | --- | --- |
|  | ـْ | ـّ | ـٰ | آ | ٱ |  |

 |

האות **טַ'א** (בערבית: **ظاء**) היא האות השבע-עשרה באלפבית הערבי. לפניה באה האות טא ואחריה האות עין.

בערבית סטנדרטית ט'א מייצגת את העיצור /zˤ/, כלומר גרסה מלועלעת של העיצור /z/ (כעין זי"ן משולבת עם עי"ן מזרחית). ט'א היא אחת מחמשת העיצורים הנחציים (האחרים הם צאד, דֿאד, טא, וקאף), והיא הגרסה הנחצית של זאי. הגייה נוספת של ט'א שנחשבת תקינה בערבית סטנדרטית היא /ðˤ/, כלומר גרסה מלועלעת של העיצור /ð/ (כמו הצירוף th במילה האנגלית brother, משולב עם עי"ן מזרחית), ואז ט'א היא הגרסה הנחצית של ד'אל.

ישנן שלוש דרכים לתעתק לעברית את ט'א: כדל"ת או כזי"ן על-פי השמיעה, או כ-"ט'", שזהו תעתיק קרוב יותר לדרך הכתיבה הערבית. בעברית התמזג עיצור זה עם צד"י. לדוגמה: המילה הערבית לצבי – ظَبْي, ט'בי.

ט'א היא האות הערבית הנדירה ביותר. מבין 2,967 השורשים המשולשים שמנה הנס ור, רק 42 (1.4%) מכילים ט'א.

ט'א היא אחת משש האותיות הערביות שאין להן מקבילה באלפבית הפיניקי (האחרות הן ת'א, ח'א, ד'אל, צ'אד וע'ין). על אף שבאלפביתים פרוטו-שמיים כמו האלפבית הדרום-ערבי מופיעה אות לייצוג פונמה זו, הרי שבאלפבית הפיניקי, המקור הישיר לאלפבית הערבי, הצליל הזה לא היה קיים. לכן עוצבה ט'א כווריאנט של טא.

בכתיבה, האות מתחברת מצד ימין וגם מצד שמאל, כמו בשאר האותיות למעט דוד'ארז.

קישורים חיצוניים
----------------

ויקישיתוף מדיה וקבצים בנושא **ظ** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: za

 |